# ELŐTERJESZTÉS

**BALATONMÁRIAFÜRDŐ KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

****

2018. NOVEMBER 12-EI NYILVÁNOS ÜLÉSÉRE

**TÁRGY:**

**A 2018-2023 IDŐSZAKRA SZÓLÓ**

**HELYI ESÉLYEGYENLŐSÉGI PROGRAM ELFOGADÁSA**

**ELŐADÓ:**

**GALÁCZ GYÖRGY**

**POLGÁRMESTER**

**Előterjesztés**

**Készült:** Balatonmáriafürdő Község Önkormányzat Képviselő-testületének 2018. november 12-ei nyilvános testületi ülésére

**Tárgy:** A 2018-2023. időszakra szóló Helyi Esélyegyenlőségi Program elfogadása

**Tisztelt Képviselő-testület!**

A hátrányos helyzetű társadalmi csoportok életkörülményeinek javítását szolgáló Helyi Esélyegyenlőségi Program (továbbiakban: HEP) elkészítését ***az egyenlő bánásmódról és az esélyegyenlőség előmozdításáról szóló 2003. évi CXXV. törvény (a továbbiakban: Ebktv.) 31. §-a*** írja elő a települési önkormányzatok számára.

A HEP helyzetelemzésből és intézkedési tervből áll, amelyet a települési önkormányzat ötévente, öt év időtartamra fogad el.

A HEP elkészítésének szempontjait, az esélyegyenlőségi területeket és az érintett célcsoportokat ***a helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011. (XII. 27.) Korm. rendelet*** tartalmazza, ***a helyi esélyegyenlőségi program elkészítésének részletes szabályairól szóló 2/2012. (VI.5.) EMMI rendelet 1. és 2. számú melléklete*** pedig rögzíti azokat a statisztikai mutatókat, adatokat és tartalmi elemeket, amelyek a program elkészítésének alapját képezik.

A Program elkészítéséhez, az adatok forrásának alapjául az Országos Területfejlesztési és Területrendezési Információs Rendszer (TeIR), továbbá a Központi Statisztikai Hivatal (KSH) adatbázisa szolgált, valamint a helyi adatgyűjtések.

Mindezekre figyelemmel a HEP elkészítése széleskörű szakmai egyeztetés mellett történt, bevonva a hátrányos helyzetű társadalmi csoportok számára ellátást, szolgáltatást nyújtó önkormányzati, állami és civil szervezetek képviselőit.

A hátrányos helyzetű társadalmi csoportok (gyerekek, idősek, nők, mélyszegénységben élők, fogyatékosok, romák) életkörülményeinek javítását szolgáló HEP elkészítése azért is nagyon fontos feladat, mert az Ebktv. 31. § (6) – (7) bekezdései értelmében:

*(6) A települési önkormányzat az államháztartás alrendszereiből, az európai uniós forrásokból, illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha az e törvény rendelkezéseinek megfelelő, hatályos helyi esélyegyenlőségi programmal rendelkezik.  
(7) A települési önkormányzatok jogi személyiséggel rendelkező társulása az államháztartás alrendszereiből, az európai uniós forrásokból, illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha a társulást alkotó települési önkormányzatok mindegyike az e törvény rendelkezéseinek megfelelő, hatályos helyi esélyegyenlőségi programmal rendelkezik.*

Balatonmáriafürdő Község Önkormányzatának Képviselő-testülete a 2013-2018. évekre vonatkozó HEP-et a 140/2013.(VII.2.) számú határozatával fogadta el, majd a 126/2015.(VI.15.) számú képviselő-testületi határozatával felülvizsgálta és a helyzetelemzést valamint az intézkedési tervet az új helyzetnek megfelelően módosította.

Ezt követően, a második kétéves kötelező felülvizsgálat során, 2017. évben a 107/2017.(VI.12.) számú képviselő-testületi határozatával a 2013-2018. évekre vonatkozó HEP-et az Ebktv-ben foglaltaknak megfelelően áttekintette és változatlan formában elfogadta

Az ötéves periódus ebben az évben lejárt, amely határidő **Balatonmáriafürdő** esetében: **2018.07.02.** dátummal zárult, ezért szükségessé vált az új öt évre szóló HEP elkészítése, e célból Balatonmáriafürdő Községi Önkormányzat Képviselő-testülete az Ebktv. alapján a 128/2018.(IX.11.) számú képviselő-testületi határozatával úgy döntött, hogy meg kívánja alkotni a 2018-2023. időszakra szóló HEP-et.

A HEP fórumot 2018. október 4-én, a Szociális és Gyermekvédelmi Főigazgatóság Somogy Megyei Kirendeltsége Felzárkóztatási és Képzési Osztály HEP mentora, Minnics Antal Úr közreműködésével megtartottunk. A helyzetelemzés elkészítésében a település egészségügyi-, szociális, oktatási-, nevelési-, kulturális ágazatában tevékenykedő szakemberei, illetőleg a rendőrség munkatársa, továbbá az érintett célcsoportok helyi képviselői vettek részt.

A Fórumon értékeltük a 2013-2018. évekre vonatkozó HEP IT megvalósulását, elemeztük a 2012-2017. évek közötti statisztikai adatok idősorait, a következtetések levonását követően feltártuk a különböző célcsoportokkal kapcsolatos problémákat, és azok tükrében kidolgoztuk a 2018-2023. évekre vonatkozó intézkedési terveket.

A 2018-2023. évekre vonatkozó HEP az előterjesztés mellékletét képezi.

**Határozati javaslat:**

1. Balatonmáriafürdő Község Önkormányzat Képviselő-testülete az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. § (1) bekezdése alapján az előterjesztés melléklete szerinti formában és tartalommal a Helyi Esélyegyenlőségi Programot a 2018-2023. időszakra vonatkozóan elfogadja, és egyúttal felhatalmazza a polgármestert a szükséges dokumentumok aláírására, továbbá arra, hogy a helyben szokásos módon tegye közzé, valamint küldje meg a Szociális és Gyermekvédelmi Főigazgatóság részére.

**Határidő:** az SZGYF részére határozati kivonat megküldése: 8 nap

**Felelős:** polgármester

1. Balatonmáriafürdő Község Önkormányzat Képviselő-testülete a Helyi Esélyegyenlőségi Program időarányos megvalósulását évente áttekinti, az áttekintés alapján, szükség esetén azt felülvizsgálja, illetve a helyzetelemzést és az intézkedési tervet az új helyzetnek megfelelően módosítja.

**Határidő:** a program adatait tartalmazó internetes szoftver-felületbe adatfeltöltés: 2018. december 31.

**Felelős:** HEP elkészítésével megbízott köztisztviselő

Kérem, hogy az előterjesztést megvitatni szíveskedjenek.

Balatonmáriafürdő, 2018. november 9.

Galácz György sk.

polgármester