Dr. Kónya Gábor, Balatonmáriafürdő háziorvosa 2018. évi beszámolója

**Tisztelt Polgármester Úr!**

**Tisztelt Képviselő-testület!**

2012. szeptember elseje óta látom el a felnőtt és gyermek háziorvosi teendőket a Balatonmáriafürdő területi ellátási kötelezettségű praxisban. A 2012-es statisztikai jelentés szerint 725 fő bejelentkezett praxislétszámmal kezdtem el a munkámat – melyből, mint kiderült sokan külföldön élnek, elhunytak, távoztak a körzetből, így a valós létszám inkább a 600-at közelítette-, jelenleg 1250-en tisztelnek meg bizalmukkal és rám bízzák a gyógyító- megelőző egészségügyi ellátásukat.

A praxisbővülés főként a fiatalokat és középkorúakat érinti, ami stabil és hosszú távú közösséget jelent.

2018-ben születettek száma 12 fő - ami 3-al több, mint az előző évben, elhalálozások száma 8 fő a praxist tekintve. Több kisgyermekes család és házaspár jelentkezett a praxisba nem csak Balatonmáriafürdő és Balatonkeresztúr, hanem Balatonfenyves, Balatonberény, Balatonboglár, Marcali, Fonyód és Vörs területéről is, ami e távolibb területek ellátási hiányát is mutatja, főként gyerekorvos tekintetében. A haza költöző eddig külföldön élt magyarok és a nyugdíjas korba érő hazánkban ingatlant vásárló főként német és osztrák állampolgárok is megtalálnak és háziorvosként bíznak meg.

A körzet 10 év alatti gyermekeinek száma 5 év alatt, több mint a duplájára növekedett.

A betegségek korcsoport és nem szerinti morbiditási adatai megtalálhatóak a KSH-nak leadott jelentésemben, lényegében megegyeznek az előző évek számadataival. A vezető betegségek a magas vérnyomás és szív-érrendszeri betegségek, a mozgásszervi betegségek és a cukorbetegség – ebben a sorrendben. Ennek megfelelően a fő halálok is szív-érrendszeri eredetű, második helyen a daganatos megbetegedések állnak.

Az ambuláns betegellátást tekintve, egyre több magyar kisgyermekes család fordul meg a rendelőben, ugyanúgy, mint a Balaton partján is. Tavasztól őszig a nyaralótulajdonosok és családjaik is bővítik járóbeteg forgalmunkat, évről évre visszatérve már ismerősként bizalommal fordulnak hozzám.

Kiemelt hangsúlyt fektetek a prevenciós egészségügyi ellátásra. A kötelező korhoz kötött szűréseken túl, az éves óvodai szűréseket rendkívül alaposan elvégezve, 2 hetente rendelői vérvételi lehetőséget biztosítva és ezáltal egy könnyebb és gyorsabb labordiagnosztikai utat nyitva ügyelek a betegségek korai észlelésére, a rizikócsoportok kiemelésére.

Úgy érzem sikerül az általam kitűzött szakmai és emberi célokat követő úton haladnunk, bízom benne a háziorvosi rendelőben megforduló betegek elégedettek a munkámmal és egészségesebben tudják élni életüket Balatonmáriafürdőn.

Tisztelettel:

Dr. Kónya Gábor

balatonmáriafürdői háziorvos